**Dôvodová správa**

**A. Všeobecná časť**

Ministerstvo vnútra Slovenskej republiky predkladá návrh zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov (ďalej len „návrh zákona“). Návrh zákona bol vypracovaný na základe Plánu legislatívnych úloh vlády Slovenskej republiky na mesiace jún až december 2021.

Návrh zákona systémovo upravuje prvotnú integráciu azylantov a cudzincov, ktorým sa poskytla doplnková ochrana. Ďalšie úpravy vychádzajú z poznatkov aplikačnej praxe a potreby zosúladenia právneho poriadku Slovenskej republiky s právom Európskej únie.

Od poslednej rozsiahlejšej novely zákona o azyle, ktorou bol zákon č. 198/2018 Z. z., ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov, a ktorou bol do zákona transponovaný článok 31 ods. 3 až 5 smernice Európskeho parlamentu a Rady 2013/32/EÚ, si situácia vyžiadala úpravu viacerých skutočností. Zmeny z nich vyplývajúce sú premietnuté do predkladaného návrhu zákona.

Návrh zákona najmä:

* upravuje hierarchiu statusov ochrany udeľovaných/poskytovaných cudzincom v Slovenskej republike podľa tohto zákona; ide najmä o uprednostnenie posudzovania a poskytovania doplnkovej ochrany z dôvodu vážneho bezprávia pred udeľovaním azylu na účel zlúčenia rodiny, ale aj pred udeľovaním azylu z humanitných dôvodov;
* systémovo upravuje prvotnú integráciu azylantov a cudzincov, ktorým sa poskytla doplnková ochrana, pričom v rámci nej:
* zvyšuje jednorazový príspevok pre azylantov z 1,5 násobku sumy životného minima pre jednu plnoletú fyzickú osobu podľa osobitného predpisu na 3-násobok tejto sumy;
* zavádza jednorazový príspevok v rovnakej výške aj pre cudzincov, ktorým sa poskytla doplnková ochrana;
* zavádza integračný príspevok pre azylantov a cudzincov, ktorým sa poskytla doplnková ochrana, počas obdobia šiestich mesiacov;
* umožňuje v integračnom stredisku ubytovať aj cudzincov, ktorým sa poskytla doplnková ochrana;
* ustanovuje zabezpečenie sociálneho poradenstva, psychologického poradenstva a kurzu kultúrnej orientácie pre azylantov a cudzincov, ktorým sa poskytla doplnková ochrana, na základe ich individuálnych potrieb;
* ustanovuje zabezpečenie sociálneho poradenstva, psychologického poradenstva alebo iného poradenstva a kurzu kultúrnej orientácie aj pre žiadateľov o udelenie azylu na základe ich individuálnych potrieb;
* skracuje lehotu pre prístup žiadateľov na trh práce na šesť mesiacov od začatia konania o udelenie azylu;
* ustanovuje nový dôvod prerušenia konania o odovzdaní do iného štátu;
* ustanovuje dobu, na ktorú sa žiadateľovi povolí pobyt mimo pobytového tábora (tzv. dlhodobá priepustka);
* bližšie určuje skutočnosti, ktoré obsahuje poučenie žiadateľa o udelenie azylu;
* ustanovuje nový dôvod zániku azylu;
* aktualizuje viaceré poznámky pod čiarou, atď.

Predkladaný návrh zákona bude mať negatívny vplyv na rozpočet verejnej správy a pozitívny sociálny vplyv. Návrh zákona nebude mať vplyv na informatizáciu spoločnosti, na  podnikateľské prostredie, na životné prostredie, na služby verejnej správy pre občana, ani na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

**K bodu 1 [§ 1 písm. e)]**

Rozsah predmetu zákona o azyle v oblasti integrácie sa zužuje na úpravu prvotnej integrácie. Takto sú vhodným spôsobom reflektované nielen navrhované zmeny v tejto oblasti v ostatných častiach zákona o azyle, ale aj existujúca prax. Súčasne dochádza v rámci prvotnej integrácie k zjednoteniu postavenia azylantov a cudzincov, ktorým sa poskytla doplnková ochrana.

**K bodu 2 (§ 2 písm. e) druhý bod a § 19a ods. 7)**

Uvedené sa navrhuje z dôvodu presnejšej transpozície čl. 6 písm. b) a čl. 7 ods. 1 písm. b) smernice Európskeho parlamentu a Rady 2011/95/EÚ, ktoré sa týkajú pôvodcov (aktérov) prenasledovania alebo vážneho bezprávia a aktérov ochrany pred prenasledovaním alebo vážnym bezprávím (zákon o azyle výslovne nevymedzuje pojem aktéri ochrany pred prenasledovaním alebo vážnym bezprávím).

**K bodu 3 [§ 2 písm. t)]**

Upravuje sa pojem integračné stredisko, a to vzhľadom na nové znenie § 28 (bod 49), ktoré umožňuje ubytovať v tomto zariadení ministerstva aj cudzincov, ktorým sa poskytla  doplnková ochrana.

**K bodu 4 [§ 2 písm. u)]**

Z dôvodu nadbytočnosti sa vypúšťa vymedzenie pojmu integrácia, keďže ide o všeobecne známy a jasný pojem. Uvedená zmena súvisí aj so zúžením rozsahu predmetu tohto zákona a novou úpravou v § 28.

**K bodu 5 (§ 2a)**

Navrhuje sa do zákona o azyle explicitne premietnuť zohľadňovanie najlepšieho záujmu maloletej osoby (dieťaťa). V súlade s doterajšou praxou sa bude pri prijímaní konkrétnych opatrení v konaniach podľa zákona o azyle, zabezpečovaní starostlivosti o žiadateľov v azylových zariadeniach a pri prvotnej integrácii zohľadňovať najlepší záujem maloletej osoby.

**K bodu 6 (§ 4 ods. 1)**

 Ide o spresnenie textu a zosúladenie s aplikačnou praxou. Faktom je, že v konaní o udelenie azylu sa v rámci vstupného pohovoru v prípade všetkých žiadateľov o udelenie azylu aplikuje aj ustanovenie § 6 ods. 7.

**K bodu 7 (§ 4 ods. 2)**

 V súlade so smernicou Európskeho parlamentu a Rady 2013/32/EÚ, najmä s čl. 12 ods. 1 písm. a) sa v zákone o azyle podrobnejšie špecifikujú skutočnosti, ktoré obsahuje poučenie žiadateľa.

Pod výrazom konkludentné späťvzatie žiadosti sa na účely poučenia žiadateľa podľa tohto zákona rozumejú najmä prípady uvedené v § 19 ods. 1 písm. a), b), f), g) a i) zákona o azyle.

            V súlade so zohľadnením najlepšieho záujmu maloletej osoby sa ustanovenie dopĺňa tiež o skutočnosť, že poučenie a informácie sa poskytnú spôsobom zohľadňujúcim jeho vek a vyspelosť.

**K bodu 8 [§ 4 ods. 3 písm. a)]**

V súlade s čl. 43 ods. 2 smernice Európskeho parlamentu a Rady 2013/32/EÚ sa novým spôsobom upravuje lehota, po uplynutí ktorej sa žiadateľ umiestnený v prijímacom centre umiestni v záchytnom tábore, čím sa mu zároveň umožní vstup na územie Slovenskej republiky. Prípady, keď sú žiadatelia o udelenie azylu po začatí konania o udelení azylu umiestnení v prijímacom centre, sú v Slovenskej republike ojedinelé.

**K bodu 9 (§ 5 ods. 1)**

Berúc do úvahy čl. 6 ods. 1 a 2 smernice Európskeho parlamentu a Rady 2013/33/EÚ sa navrhuje upraviť predmetné ustanovenie tak, aby sa aj v prípade podľa § 3 ods. 2 písm. a) [žiadosť na hraničnom priechode] a § 3 ods. 2 písm. e) [žiadosť počas umiestnenia v ústavnom zdravotníckom zariadení] preukaz žiadateľa vydal do 3 dní od začatia konania, namiesto bezodkladne po príchode do záchytného tábora.

**K bodu 10 (§ 6 ods. 7)**

Navrhuje sa špecifikovať, k čomu sa zástupca žiadateľa pred skončením pohovoru v konaní o udelenie azylu môže ohľadom pohovoru vyjadriť.

**K bodu 11 (§ 9)**

Navrhovaná úprava nadväzuje na novú hierarchiu statusov v § 20 ods. 4 (bod 29). Na rozdiel od súčasnej právnej úpravy sa ustanovenie dopĺňa o skutočnosť, že v konaní sa nezistia ani dôvody podľa § 10, § 13a a § 13b. To znamená, že udelenie azylu podľa § 9 (humanitné dôvody), ktorý je tzv. národným statusom, by prichádzalo do úvahy, až keď neexistujú dôvody na udelenie medzinárodnej ochrany, teda udelenie azylu podľa § 8 (prenasledovanie) a poskytnutie doplnkovej ochrany podľa § 13a (vážne bezprávie), ani dôvody na udelenie azylu podľa § 10, či poskytnutie doplnkovej ochrany podľa § 13b na účel zlúčenia rodiny, ktoré sú tiež tzv. národnými statusmi.

Pri posudzovaní žiadosti o udelenie azylu sa berie do úvahy aj rozsiahla judikatúra súdov Slovenskej republiky. Je potrebné uviesť, že udeliť azyl z humanitných dôvodov je vyjadrením zvrchovaného práva Slovenskej republiky, pričom udelenie tohto druhu ochrany nevyplýva ani z medzinárodných dohovorov ani z európskeho práva. V zmysle príslušnej judikatúry môže ministerstvo vnútra posúdiť možnosť udelenia azylu podľa § 9, právny nárok na udelenie azylu z humanitných dôvodov však neexistuje.

**K bodu 12, 14 a 29 (§ 13 ods. 1, § 13c ods. 1 a § 20 ods. 4)**

 V § 20 ods. 4 sa navrhuje zmeniť hierarchiu statusov. Potreba tejto úpravy vyplýva okrem aplikačnej praxe aj z práva Európskej únie, najmä smernice Európskeho parlamentu a Rady 2011/95/EÚ.

Na rozdiel od súčasnej právnej úpravy sa v prípade nesplnenia podmienok na udelenie azylu podľa § 8 (prenasledovanie) bude posudzovať splnenie podmienok na poskytnutie doplnkovej ochrany podľa § 13a (vážne bezprávie). Azyl podľa § 8 a  doplnková ochrana podľa § 13a predstavujú dve formy medzinárodnej ochrany, ktoré musia mať v zmysle práva Európskej únie prednosť pred národnými statusmi. Až následne sa preto bude posudzovať splnenie podmienok na udelenie azylu podľa § 10 (na účel zlúčenia rodiny) a poskytnutie doplnkovej ochrany podľa § 13b (na účel zlúčenia rodiny).

Samostatné postavenie v tejto hierarchii má azyl podľa § 9 (humanitné dôvody), ktorý však odseky 4 a 5 výslovne neriešia. Ide tiež o tzv. národný status, jeho udelenie je však možné až potom, ako sa v konaní nezistia dôvody pre udelenie/poskytnutie vyššie uvedených statusov.

V nadväznosti na úpravu hierarchie statusov v  § 20 ods. 4 a ods. 5 sa aktualizuje aj znenie § 13 ods. 1 týkajúce sa neudelenia azylu z dôvodu nesplnenia podmienok, ako aj znenie § 13c ods. 1 týkajúce sa neposkytnutia doplnkovej ochrany z dôvodu nesplnenia podmienok. Úprava hierarchie statusov bude mať vplyv na výroky rozhodnutia o neudelení azylu.

**K bodu 13 [§ 13 ods. 5 písm. c) a § 13c ods. 4 písm. d)]**

Ide o legislatívno-technickú úpravu súvisiacu s doplnením nového odseku 8 v § 19a (bod 26).

**K bodu 15 (§ 14 ods. 4)**

Rozširujú sa dôvody zániku azylu. V súvislosti s úpravou hierarchie statusov v novom znení § 20 ods. 4 a ods. 5 (body 29 a 30) sa navrhuje, aby poskytnutie doplnkovej ochrany z dôvodu vážneho bezprávia bolo dôvodom na zánik azylu udeleného na účel zlúčenia rodiny a azylu udeleného z humanitných dôvodov, ktoré sú tzv. národnými statusmi. Takéto prípady by však prichádzali do úvahy najmä vtedy, ak by azylant podal opakovanú žiadosť o udelenie azylu.

**K bodu 16 [§ 15a ods. 1 písm. a)]**

 Upravuje sa dôvod zániku doplnkovej ochrany. V súvislosti s úpravou hierarchie statusov v novom znení § 20 ods. 4 a ods. 5 (body 29 a 30) sa navrhuje, že doplnková ochrana poskytnutá z dôvodu vážneho bezprávia zanikne len udelením azylu podľa § 8 (z dôvodu prenasledovania), avšak doplnková ochrana poskytnutá na účel zlúčenia rodiny zanikne okrem udelenia azylu podľa § 8, aj udelením azylu podľa § 10 (na účel zlúčenia rodiny).

**K bodom 17 a 18 (§ 15b ods. 1, ods. 3)**

 Z dôvodu spresnenia a jednotnosti zákona o azyle sa jasne určuje, že aj konanie o zrušenie doplnkovej ochrany sa začína na podnet ministerstva.

V odseku 3 ide o nadväzujúcu legislatívno-technickú úpravu.

**K bodom 19, 24, 25, 38, 39, 42, 43 a 56 (poznámka 8a, 8d, 8e, 11b, 13a, 15 až 19, 22 a odkaz 11ad)**

Navrhuje sa aktualizovať citáciu právnych predpisov v poznámkach pod čiarou a vypustiť poznámky pod čiarou k už zrušeným odkazom.

**K bodom 20 a 37 (§ 16 ods. 3, § 22 ods. 10, § 23a ods. 1, § 40 ods. 1, § 52)**

Ide o zosúladenie názvu všeobecného predpisu o správnom konaní s legislatívno-technickými pravidlami.

**K bodu 21 (§ 17 ods. 1 a § 45)**

 Uvedené sa navrhuje z dôvodu zdôraznenia, že ide o mimovládne organizácie, ktoré sa zaoberajú starostlivosťou nielen o žiadateľov o udelenie azylu a azylantov, ale aj o cudzincov, ktorým sa poskytla doplnková ochrana.

**K bodu 22 (§ 17 ods. 2)**

Z dôvodu dlhodobého nepoužívania, ale najmä problematického uplatňovania v samotnej aplikačnej praxi sa vypúšťa predmetná časť ustanovenia umožňujúca výnimku z práva nahliadnutia do spisu, a to nesprístupniť informácie uvedené v spise.

**K bodu 23 (§ 17b ods. 4)**

Ide o legislatívno-technickú úpravu v súvislosti so zmenou v § 27 a 27c.

**K bodu 26 (§ 19a ods. 8)**

V súlade s čl. 8 ods. 2 smernice Európskeho parlamentu a Rady 2011/95/EÚ a aplikačnou praxou v rámci konania o udelenie azylu sa jasne v zákone o azyle uvádzajú príslušné zdroje informácií o krajinách pôvodu žiadateľov o udelenie azylu.

**K bodu 27 (§ 19b)**

 Z dôvodu jednoznačnosti sa ustanovuje aj v iných konaniach o azyle, ako je konanie o udelenie azylu, že sa primerane použijú ustanovenia o osobitných procesných zárukách (§ 17ab) a lehotách na vydanie rozhodnutia (§ 20 ods. 1). Nevyhodnotilo sa ako účelné upravovať osobitnú lehotu na rozhodovanie v konaní o odňatie azylu, predĺženie doplnkovej ochrany, zrušenie doplnkovej ochrany, atď.

**K bodom 28 a 32 (§ 20 ods. 3 a § 21 ods. 1)**

Ide o legislatívno-technickú úpravu súvisiacu s doplnením nového odseku 1 v § 15b (bod 17).

**K bodu 30 (§ 20 ods. 5 a ods. 6)**

 Navrhované zmeny súvisia s úpravou hierarchie statusov v § 20 ods. 4 (bod 29). Ak žiadateľovi nebol udelený azyl, ani na poskytnutá doplnková ochrana, posúdi sa podľa odseku 5 potreba azylu a doplnkovej ochrany na účel zlúčenia rodiny. V zmysle odseku 6 sa v rámci konania o odňatie azylu udeleného podľa § 8 (prenasledovanie) bude rozhodovať len o poskytnutí doplnkovej ochrany podľa § 13a (vážne bezprávie). V prípade odňatia azylu udeleného podľa § 10 (účel zlúčenia rodiny) alebo podľa § 9 (humanitné dôvody) sa už o poskytnutí doplnkovej ochrany rozhodovať nebude.

**K bodu 31 (§ 20a ods. 1)**

V súlade s čl. 12 ods. 1 písm. e) smernice Európskeho parlamentu a Rady 2013/32/EÚ sa v zákone o azyle výslovne ustanovuje, že rozhodnutie vydané v konaní o azyle sa účastníkovi konania doručí v primeranom čase.

**K bodom 33 a 34 [§ 22 ods. 3 úvodná veta, písm. a)]**

 Táto úprava vhodnejšie upraví povoľovanie pobytu žiadateľov mimo pobytového tábora a zároveň zabezpečí, že žiadateľ bude na účely azylového konania, resp. odvolacieho konania, príslušným orgánom k dispozícii. V súlade s overenou aplikačnou praxou sa navrhuje výslovne v zákone o azyle ustanoviť maximálnu dobu, na ktorú sa udelí tzv. dlhodobá priepustka, ktorá sa môže udeliť aj opakovane. Stanovená zákonná lehota je primeraná, ide vlastne o sformalizovanie súčasného stavu, pričom uvedenou úpravou sa predíde prípadným aplikačným nejasnostiam v budúcnosti. Pri stanovení zákonnej lehoty sa bralo do úvahy tiež zabezpečenie aplikácie čl. 13 ods. ods. 2 písm. a) smernice Európskeho parlamentu a Rady 2013/32/EÚ.

 Taktiež sa navrhuje v súlade s aplikačnou praxou ustanoviť, že aj v prípade, ak žiadateľ je sám schopný uhradiť si všetky výdavky spojené s pobytom mimo pobytového tábora z vlastných prostriedkov, dokladuje túto skutočnosť predložením čestného vyhlásenia.

**K bodu 35 (§ 22 ods. 7)**

 Zmena ustanovenia sa vykonáva za účelom zosúladenia textu s navrhovaným § 28 ods. 3.

**K bodu 36 (§ 22 ods. 8)**

V zákone o azyle sa ustanovuje zabezpečenie sociálneho poradenstva, psychologického poradenstva alebo iného poradenstva a kurzu kultúrnej orientácie, ktoré sa už v súčasnosti žiadateľom o udelenie azylu reálne poskytujú z prostriedkov Fondu pre azyl, migráciu a integráciu. Iné poradenstvo smeruje k využitiu práv súvisiacich so statusom žiadateľa. Ide o sformalizovanie týchto služieb. Explicitne sa ustanovuje, že vzhľadom na poskytovanie poradenstva sa prihliada na priaznivý vývin maloletého dieťaťa.

**K bodu 40 (§ 23 ods. 6)**

 Prístup na trh práce pre žiadateľov o udelenie azylu sa navrhuje skrátiť zo súčasných deväť mesiacov od začatia konania na šesť mesiacov od začatia konania. Poznatky z praxe poukazujú na skutočnosť, že skorším začlenením na trh práce sa eliminuje sociálna frustrácia žiadateľov z dlhodobého čakania na rozhodnutie, zlepšujú si svoje znalosti slovenského jazyka a kultúrnych reálií, čo celkovo prispieva k lepšej integrácii a prispôsobeniu sa slovenskej spoločnosti. Vzhľadom na dlhodobú potrebu zahraničných zamestnancov možno považovať skorší prístup žiadateľov na trh práce za prínosný pre trh zamestnanosti na Slovensku.

Navrhovaná zmena je v línii s navrhovanými zmenami práva Európskej únie, konkrétne smernice Európskeho parlamentu a Rady 2013/33/EÚ.

**K bodu 41 (§ 23d ods. 1)**

Ide o legislatívno-technickú úpravu súvisiacu s doplnením nového odseku 8 v § 22 (bod 36).

**K bodu 44 (§ 27 ods. 1)**

 V súvislosti s navrhovanou úpravou prvotnej integrácie v § 28 (bod 49) sa súčasné znenie odseku 1 presúva do § 28 ods. 2. Jednorazový príspevok pre azylanta sa navrhuje zvýšiť (podrobnejšie pozri bod 49).

**K bodu 45 (§ 27a ods. 4)**

 Pôvodné ustanovenie sa vypúšťa ako bezpredmetné, nakoľko začleňovanie cudzincov, ktorým sa poskytla doplnková ochrana, do spoločnosti, sa v rámci prvotnej integrácie navrhuje upraviť rovnakým spôsobom ako v prípade azylantov.

**K bodu 46 [§ 27b písm. a)]**

 Dopĺňa sa nová povinnosť pre cudzincov, ktorým sa poskytla doplnková ochrana, ktorá je rovnaká, akú majú v zákone o azyle ustanovenú aj azylanti. To znamená, že aj cudzinci, ktorým sa poskytla doplnková ochrana, budú v rámci integrácie povinní spolupracovať s ministerstvom a príslušnými orgánmi.

**K bodu 47 (§ 27c ods. 2)**

 V súvislosti s navrhovanou úpravou prvotnej integrácie v § 28 (bod 49) sa súčasné znenie odseku 2 presúva do § 28 ods. 3.

**K bodu 48 (nadpis štvrtej časti)**

 Uvedená zmena sa vykonáva v nadväznosti na nové znenie § 28 (bod 49).

**K bodom 49 a 60 (§ 28 a prílohy č. 2b a 2c)**

V súvislosti s deklarovanou systémovou úpravou prvotnej integrácie sa definuje cieľ prvotnej integrácie. Na rozdiel od súčasného stavu sa dopĺňa ovládanie slovenského jazyka a zjednocuje sa postavenie azylantov a cudzincov, ktorým sa poskytla doplnková ochrana.

Do odseku 2 sa premietlo súčasné znenie § 27 ods. 1 zákona o azyle s tým, že sa navrhuje zvýšiť jednorazový príspevok pre azylanta na 3-násobok sumy životného minima pre jednu plnoletú fyzickú osobu podľa osobitného predpisu (zákon o životnom minime) a priznať jednorazový príspevok v rovnakej výške aj cudzincovi, ktorému sa poskytla doplnková ochrana. Určuje sa, že jednorazový príspevok sa bude poskytovať na základe písomnej žiadosti, pričom vzor žiadosti o  poskytnutie jednorazového príspevku bude uvedený v prílohe č. 2b zákona o azyle.

Nové znenie odseku 3 nahrádza súčasné znenie § 28 ods. 3 a 5 a je v ňom premietnuté aj súčasné znenie § 27c ods. 2. Zjednocuje sa úprava výučby slovenského jazyka pre azylantov a cudzincov, ktorým sa poskytla doplnková ochrana s tým, že sa upúšťa od povinnosti navštevovať kurz slovenského jazyka počas pobytu v integračnom stredisku.

Zavádza sa poskytovanie nového príspevku pre azylantov a cudzincov, ktorým sa poskytla doplnková ochrana, a to integračného príspevku. Integračný príspevok sa bude poskytovať vo výške 1,5-násobku sumy životného minima podľa osobitného predpisu (zákon o životnom minime) s tým, že sa budú spoločne posudzovať rodinní príslušníci žijúci v spoločnej domácnosti. Tak, ako v prípade jednorazového príspevku pôjde o nepodmienený príspevok, čo znamená, že ministerstvo nebude zisťovať iné príjmy oprávnených osôb. Určuje sa, že integračný príspevok sa bude poskytovať na základe písomnej žiadosti, pričom vzor žiadosti o poskytnutie integračného príspevku bude uvedený v prílohe č. 2c. Integračný príspevok sa bude poskytovať šesť po sebe nasledujúcich mesiacov od doručenia žiadosti ministerstvu. Na rozdiel od jednorazového príspevku však bude potrebné podať písomnú žiadosť do 60 dní od udelenie azylu alebo poskytnutia doplnkovej ochrany, inak sa integračný príspevok neposkytne a nárok na jeho poskytnutie zanikne.

V zákone o azyle sa jasne stanovuje, že ministerstvo zabezpečí azylantom a cudzincom, ktorým sa poskytla doplnková ochrana, sociálne poradenstvo, psychologické poradenstvo, iné poradenstvo a kurz kultúrnej orientácie. Určuje sa tiež doba, po ktorú by sa tieto mali poskytovať. Explicitne sa tiež ustanovuje, že vzhľadom na poskytovanie poradenstva sa prihliada na priaznivý vývin maloletého dieťaťa. Iné poradenstvo smeruje k využitiu práv súvisiacich so statusom azylanta a cudzinca, ktorému sa poskytla doplnková ochrana.

Je potrebné uviesť, že v prípade integračného príspevku ide o sformalizovanie obdobného príspevku, ktorý sa už v súčasnosti v Slovenskej republike v porovnateľnej výške poskytuje z prostriedkov Fondu pre azyl, migráciu a integráciu. Rovnako je to aj ohľadom sociálneho poradenstva, psychologického poradenstva alebo iného poradenstva a kurzu kultúrnej orientácie. Zakotvenie predmetného príspevku a služieb priamo v zákone o azyle okrem iného zabezpečí tiež udržateľnosť takéhoto systému pomoci a starostlivosti o  azylantov a cudzincov, ktorým sa poskytla doplnková ochrana, aj v situácii, kedy by financovanie z prostriedkov spomínaného fondu nebolo možné.

 Umožňuje sa ubytovať v integračnom stredisku aj cudzincov, ktorým sa poskytla doplnková ochrana, čím sa v rámci prvotnej integrácie aj v tejto oblasti zjednocuje postavenie týchto osôb s azylantmi.

 Ako nadbytočný sa vypúšťa pôvodný text v odseku 4, nakoľko poskytovanie príspevku obci nebolo od nadobudnutia účinnosti zákona o azyle v roku 2003 realizované a o aktivovaní tohto príspevku v budúcnosti sa neuvažuje.

 V zákone o azyle sa dopĺňajú prílohy, ktoré obsahujú vzor žiadosti o  poskytnutie jednorazového príspevku a vzor žiadosti o  poskytnutie integračného príspevku.

**K bodom 50 a 51 (nadpis siedmej časti, § 44)**

Uvedené ustanovenie a súvisiaci nadpis sa vypúšťajú z dôvodu ich nadbytočnosti, nakoľko problematika dobrovoľných návratov je upravená v zákone o pobyte cudzincov.

**K bodom 52 a 53 (§ 46, nadpis)**

 Z dôvodu navrhovanej zmeny v § 45 (bod 21) už nie je potrebné mať v osobitnom ustanovení riešený odkaz na spoluprácu vo veciach poskytovania doplnkovej ochrany. Všeobecné znenie § 42 až § 45, ako aj navrhovaná zmena v § 45 dostatočne pokrývajú situáciu cudzincov, ktorým sa poskytla doplnková ochrana, a to rovnakým spôsobom ako v prípade azylantov.

**K bodu 54**  **(§ 46a ods. 3)**

 S prihliadnutím na skutočnosť, že v prípade konania o odovzdaní do iného štátu ide o cudzincov, v prípade ktorých už bol určený štát zodpovedný za posúdenie žiadosti o udelenie azylu, vypúšťa sa odkaz na primerané použitie § 4 ods. 1 (vstupného pohovoru). V takomto prípade sa jedná len o proces vzatia cudzinca späť do zodpovedného štátu.

 V súvislosti s lehotou na rozhodovanie sa aj v konaní o odovzdaní do iného štátu navrhuje primerane použiť lehotu na rozhodovanie v konaní o azyle ustanovenú v § 20 ods. 1 a neupravovať osobitnú lehotu na rozhodovanie pre predmetné konanie.

**K bodu 55 (§ 46a ods. 4)**

 Dopĺňa sa nový dôvod prerušenia konania o odovzdaní do iného štátu, ktorým bude skutočnosť, že v prípade cudzinca, s ktorým sa vedie konanie o odovzdaní do iného štátu, nie je známy jeho pobyt na území Slovenskej republiky. Ide o obdobné ustanovenie, ako je § 18a v prípade žiadateľov o udelenie azylu. Ak márne uplynie lehota, počas ktorej bolo konanie o odovzdaní prerušené, a pobyt cudzinca na území Slovenskej republiky naďalej nebude známy, ministerstvo konanie o odovzdaní do iného štátu zastaví z dôvodu podľa § 46b ods. 1 písm. b).

**K bodu 57 (§ 52)**

Ide o legislatívno-technickú úpravu, vzhľadom na nález Ústavného súdu PL. ÚS 8/2016, na základe ktorého ustanovenie odseku 2 v § 52 stratilo účinnosť a následne aj platnosť.

**K bodu 58 (§ 54d)**

Navrhuje sa doplnenie prechodných ustanovení k úpravám účinným od 1. júna 2022.

**K bodu 59 (príloha č. 2)**

 V nadväznosti na zmeny v § 46a ods. 3 (bod 54) vo vzťahu k primeranému použitiu § 4 ods. 1, na základe ktorých sa už s cudzincom v konaní o odovzdaní do iného štátu nebude vykonávať vstupný pohovor, sa v prílohe č. 2 (dotazník žiadateľa o udelenie azylu) ako nadbytočný vypúšťa text vzťahujúci sa na konanie o odovzdaní do iného štátu a súčasne sa určujú nové údaje, ktoré sa nevypĺňajú v prípade vstupného pohovoru so žiadateľom v tzv. dublinskom konaní.

**K čl. II**

Vzhľadom na potrebnú dĺžku legislatívneho procesu a dostatočnú legisvakanciu sa navrhuje účinnosť zákona od 1. júna 2022.